To menn siktet for drap ved Nesbyen
Politiet i Nordre Buskerud fikk melding klokken 04.30 torsdag morgen om at en mann var funnet livløs i veien ved Liagardene sør for Nesbyen. Kort tid etter var ambulansepersonale på stedet og mannen ble erklært død. Hendelsen etterforskes som et «mistenkelig dødsfall». - Vi har ingen klar dødsårsak og etterforsker derfor saken som et mistenkelig dødsfall, sa operasjonsleder Tom Richard Jansen ved Nordre Buskerud politidistrikt til VG torsdag morgen. Et par timer etter funnet, ble to personer pågrepet og de to er nå siktet for drapet. «Etterforskningen av saken er fortsatt i en innledende fase. Politiet driver nå teknisk og taktisk etterforskning. Kripos bistår i den tekniske etterforskningen», skriver politiet i en pressemelding. Ifølge politiet kjente de to siktede mannen som ble funnet død. - De tre kjenner hverandre og er fra Hallingdal. Vi kommer til å jobbe hardt med etterforskningen i dag og i morgen. Så får vi vurdere hvordan saken står på lørdag med hensyn til fremstilling for varetekt, sier han politiadvokat Per Thomas Omholt i Nordre Buskerud politidistrikt til NTB.
En mann i 20-årene ble natt til torsdag funnet død ved Liagardene sør for Nesbyen. To personer er pågrepet og siktet for drap.